Toifalangan obyektlarni qo‘riqlash bo‘yicha harbiy xizmatchilarning jangovar shayligi sinovdan o‘tkazildi (foto)

Mudofaa vazirligi Toifalangan obyektlarni qo‘riqlash qo‘shinlari qo‘mondonligiga qarashli Toshkent viloyatida joylashgan harbiy qismlarning birida shaxsiy tarkibning jangovar shayligi yana bir bor sinovdan o‘tkazildi. Bu haqda Mudofaa vazirligi axborot va ommaviy kommunikatsiyalar departamenti “Daryo”ga ma’lum qildi.

“Trevoga” signali bilan boshlangan keng ko‘lamli o‘quv mashg‘ulotida harbiy xizmatchilarning jangovar shayligi, murakkab vaziyatlarda to‘g‘ri harakat qilish, qo‘riqlanayotgan o‘ta muhim obyektning xavfsizligini ta’minlash borasidagi bilim va tajribasi bugungi kun talabiga qay darajada mosligi tekshirildi.

Ushbu jangovar shaylik tekshiruvida Toifalangan obyektlarni qo‘riqlash qo‘shinlari qo‘mondonligiga qarashli harbiy qism shaxsiy tarkibi bilan birga Davlat xavfsizligi xizmati, Yong‘in xavfsizligi xizmati, Ichki ishlar, Favqulodda vaziyatlar va Milliy gvardiya harbiy xizmatchilari hamda Sog‘liqni saqlash vazirligi xodimlari ishtirok etdi.

O‘quv mashg‘uloti rejasiga ko‘ra, qo‘riqlanayotgan obyektga uyushtirilgan “hujum” xabaridan so‘ng dastlab shaxsiy tarkib jangovar holatga keltirildi. Shundan so‘ng shartli dushmanni yakson etish va obyekt xavfsizligini ta’minlash borasidagi kuch tuzilmalarining birgalikdagi rejasi ishlab chiqildi.

Kolonna bo‘lib harakatlanayotgan qo‘shinga shartli dushman yo‘lning jang olib borish uchun noqulay qismida pistirmadan hujum qildi. Harbiy xizmatchilar esa ushbu hujumni ustalik bilan bartaraf etdi.

Suv omboriga hujum qilgan shartli dushmanni aniqlash va uni yer tishlatish uchun shaxsiy tarkib suvda va quruqlikda jang olib bordi. Motorli qayiqdagi shartli terrorchilar yer tishlatilgach, ularning boshqa bir guruhi suv omborining quruqlikdagi qismidan harakatga o‘tdi. Ularning hujumi ham bartaraf etildi. Shu tariqa qo‘riqlanayotgan obyektga hujum uyushtirilganda uni bartaraf etish, obyekt xavfsizligini ta’minlash borasidagi ko‘nikmalar yana bir bor mustahkamlandi.